《游会胜寺蒙泉》
宋代·吕本中

去郡十五里，满山蔽青松。朝来雨初过，萧瑟鸣悲风。

踏泥转溪雨，路尽山无穷。层崖筑栏阁，宛在云烟中。

引水绕砌下，濆石常飞濛。寻幽到寺背，苍碧摩高空。

古甃冽寒泉，浅沙影重重。伏流尚数步，暗与溪相通。

潺湲去何之，可折从此东。会有到海期，岂计朝莫功。

我行因避贼，眺览聊从容。徘徊未忍去，僧饭催撞钟。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。